<classify> MADAKTARI bingwa wa upasuaji katika Hospitali ya Taifa ya Muhimbili MNH jijini Dar es Salaam wameweka wazi sababu za majeruhi 32 kati ya 47 wa ajali ya moto kufariki, ikiwamo kuvuta moshi mwingi wenye kemikali.Hayo yalisemwa jana na madaktari hao ambao wanawahudumia wagonjwa hao wa majeruhi wa moto uliotokea Agosti 10, 2019 katika Mtaa wa Itingi, Msamvu mjini Morogoro katika barabara ya Morogoro - Dar es Salaam baada ya lori la mafuta ya petroli kupinduka na kuwaka moto muda mfupi baada ya watu kuanza kuchota mafuta.Tangu siku hiyo hadi leo, watu 100 wamefariki na wengine 15 wakiendelea na matibabu Muhimbili. Dk Laurean Rwanyuma alisema majeruhi waliopelekwa MNH waliungua kwa zaidi ya asilimia 70 mpaka 100 na wengi moto uliwafunika, ukachoma nguo walizokuwa wamevaa na kuvuta moshi ambao una kemikali uliosababisha kuongeza atari zaidi katika maisha yao.Alisema kitendo cha kuungua kimesababisha kupoteza maji mengi na damu mwilini, na wengi wameungua mapafu na kusababisha upumuaji wao kuwa wa shida ndio maana waliwaweka kwenye mashine ya kuwasaidia kupumua.Kwa kawaida ubongo unahitaji hewa ya kutosha ili mtu aweze kuendelea kuishi, sasa wagonjwa walioungua kiasi hicho wana uwezekano mdogo wa kupona hata kama hospitali ina uwezo mkubwa wa vifaa na madawa, hata ingekuwa ni Ulaya uwezekano wa kupona ni nadra, alisema Dk Rwanyuma.Aliongeza, Moto umewathiri sana njia ya upumuaji ndio uliopelekea kuwapoteza wenzetu, na ukiangalia waliobaki ni wale ambao wameungua chini ya asilimia 50 ingawa pia wapo ambao wameungua kwa asilimia 80 bado tunapambana kuwaokoa.Naye Daktari bingwa wa upasuaji wa maradhi ya ukakamavu wa viungo, Edwin Mrema alisema mtu anapoungua mwili unaathirika ogani zote za mwili kuanzia upumuaji, figo inathirika, na pia asilimia 90 hadi 100 maana yake mwili unakuwa upo wazi hauna kinga ya ngozi, na ndicho kilichotokea kwa majeruhi hao wa Morogoro. Alisema ngozi ndio kinga ya kwanza inayokutenganisha na wadudu waliopo nje, kwenye hewa na ardhi.Kwa hiyo unavyokuwa wazi mwili unaathirika wakati wowote, na hawa waliungua kwenye mazingira ya wazi, hivyo wameathirika zaidi, sio tu ngozi imepotea kinga ya kwanza imepotea ambayo ni ngozi ndio maana tunawazuia hata ndugu kuingia kuwaona ili kuwaepusha na maambukizi, alisema Dk Mrema.Alisema ngozi inasaidia kipande kilichopo ndani kisiende nje, na kwamba mwili wa binadamu una asilimia 75 ambayo ni maji ambayo yana chembe chembe nyingi za chumvi, protini na maji yenyewe ambayo husaidia kwenye damu, kwa hiyo mtu anapoungua anapoteza vitu vingi kwa wakati mmoja na kwamba figo ndio inaathirika kwanza alafu inafuata mfumo wa hewa.Mzunguko wa damu nao upungua, kwa kitaalamu tunasema shock, mwili unakuwa hauwezi kufanya kazi kama kawaida, moyo, figo vinapata shida kufanya kazi, kwa kuwa tayari mzunguko wa damu umepungua, alifafanua.Alisema kinga ya mwili pia inakuwa kwenye hatari, hivyo sehemu mbali mbali za mfumo wa mwili zinaathirika kwa mara moja.Unaweza kuungua kwa aina mbali mbali, moto wa majumbani, kiwandani au eneo la wazi kama wenzetu wa Morogoro, na moto wa wazi kwenye sisi kitaalamu ndio mbaya zaidi, kwani moshi wote unaumeza na kuingia kwenye mwili na sehemu ya kwanza inayoenda kuathiri ni mapafu, na kitu ambacho kilikuwa kinaungua ni petroli ambayo ni kemikali, aliongeza Dk Mrema.Alisema wengi waliungua ngozi zao, kibaya zaidi ambacho ndio kimesababisha kuungua zaidi ni moshi waliovuta ndio imesababisha wawe kwenye hatari zaidi maana wameungua na kuvuta moshi.  <topic>: kitaifa 